Ina detga d’odi e da mort
La causa mentala dals mazzaments en il Cosovo

Da Guiu Sobiela-Caanitz

Ils intschess da scuntrada tranter ils pievels neolatins ed ils Slavs dal sid, sut l’influenza da la cultura viennaisa, han enritgì zunt la vita spiertala europeica. Niccolò Tommaseo (1802-1874), il pli grond lexicograf talian dal tschientaner passà, è naschì ed ha vivì en la Dalmazia, da lez temp austriaca, en in ambient da linguatg croat. Graziadio Isaia Ascoli (1829-1907), dal Friul da l’ost medemamain austriac, ha cumprovà l’atgnadad linguistica dal retorumantsch e l’influenza dal substrat celtic sin ils dialects da la Frantscha e da l’Italia dal nord. Aurel Popovici (1863-1917), in Rumen dal Banat pluriling, recumandava il federalissem sco soluziun dals problems da naziunalitads en ses essai memorabel “Die Vereinigten Staaten von Gross-Österreich” (1906). Claudio Magris, naschì il 1939 a Trieste, ha gidà en moda decisiva a derasar en Italia la cultura austriaca e la chapientscha per il pluralissem linguistic dals pajais dal Danubi e dal Balcan; sias ovras èn translatadas er en tudestg. I n’è betg per cas ch’il Tirolais dal sid Claus Gatterer (1924-1984), en in roman autobiografic, metta pleds be raschun davart la plurilinguitad en la bucca d’in giast da Trieste.
Bain enconuschent en Italia è il schurnalist Enzo Bèttiza, naschì il 1927 a Split (Dalmazia). Ses bab, suenter studis al gimnasi croat da Split ed a las universitads da Vienna e Graz, aveva maridà ina dunna che derivava dal Montenegro; el manava enavant l’affar da famiglia, restond fidel a la naziunalitad taliana. Enzo ha frequentà scolas talianas en la Dalmazia, ma il linguatg da mintga di era il croat. Suenter la secunda guerra mundiala è’l emigrà en Italia, sco ils plirs Talians da la Jugoslavia communista; lura è’l stat schurnalist a Vienna ed en Russia. Tut quai quinta el en sia autobiografia publitgada en emprima ediziun il 1996 e lura en ediziun da giaglioffa.

L’uffant fascinà da las balladas
Ordvart interessant è l’emprim chapitel. Là mussa l’autur la pussanza dals mits istorics che fundan il naziunalissem serb. La Dalmazia è be ina strivla tranter il mar ed in interiur che fascheva part antruras dals cunfins militars austriacs (la Crajina) u cunzunt da la Tirchia (la Bosnia-Erzegovina). En questas regiuns vivan blers Serbs, ed il pitschen Enzo, schebain ch’el steva en ina citad croata, è vegnì ferm influenzà da la cultura serba. El n’è betg creschì si cun las paraulas da la Tschenderletga e da la Chapitscha cotschna, mabain cun las balladas popularas sa sia baila, ina Serba da la Crajina, davart “la prada stgira dal Cosovo, nua che las truppas cristianas, guidadas dal prinzi serb Lazar, èn vegnidas scurrentadas e destruidas il 1389 da l’armada tirca, (...) e la lamentaziun d’ina matta sin ils morts e blessads cristians” (pp.11-12). A scola, en l’instrucziun da linguatg “serbocroat”, ha Enzo lura emprendì ordador “l’elegia populara deditgada a la matta dal Cosovo, pia la disfatga tragica e mitica dal Cosovo (...). “
Ins pretenda che lezza disfatga gloriusa haja franà il schlantsch da las rotschas tircas en il Balcan ed en l’Europa. 
Quest mit resta tatgà vi da l’olma ch’ils Serbs han ertà dals babuns e che sa vesa sezza sco victima. En questa mezza ditga da sang e da mort, d’umiliaziun naziunala eroica, chattani puspè per ozendi il bul ardent da derivanza da lur identitad istorica (...). Il siemi d’ina Serbia gronda (...) sa funda sin quels cunfins malsegirs tranter il mit e l’istorgia” (pp.12-14). En sia atgna schientscha nota Bèttiza la pussanza dal mit dal Cosovo, “tgina oriunda da la naziun serba” (p.15). Blers onns ha’l cret en lezza ditga.

Albanais dapi trais tschientaners 
Il Cosovo geografic ha però pers sia maioritad serba gia il 1690, cur che 300’000 Serbs da quest intschess, temend ils Tircs, han suandà cun lur archuvestg l’armada imperiala d’Eugen da Savoia en sia retratga. Albanais muslims han lura remplazzà ils Serbs; il 1878 era il Cosovo schizunt il center dal moviment naziunal albanais. Ozendi quinta la provinza maioritad albanaisa da passa 90%.

La malsogna serba
Il reginam da la Serbia ha sa separà da la Tirchia en il 19avel tschientaner. El ha profità da la flaivlezza da lez vegl imperi per s’engrondir en disfavur dals pievels limitrofs. Suenter las guerras balcanicas (1912-1913) ha l’annectà las regiuns muslimas dal Cosovo e da Novi Pazar (Sandschac), sco era l’intschess che furma ozendi la republica da la Macedonia. “Il chau da la regenza serba era persvas ch’ins possia serbisar ils Albanais en 20 fin 25 onns.
La Macedonia è ussa independenta, ma la Serbia posseda anc adina il Sandschac ed il Cosovo ed ha abolì l’autonomia da questa davosa provinza, suttamettend ils Albanais ad ina furma d’apartheid, dentant senza atgnas scolas. La resistenza nunviolenta manada dal president Rugova n’ha gidà nagut. Il 1996 ha in’opposiziun democratica sa manifestada a Belgrad cunter il dictatur Milosevic, ma ses postulats pertutgavan be ils Serbs e na mettevan betg en dumonda l’oppressiun en il Cosovo. schizunt ils uschenumnads democrats paran da patir da quai che Bèttiza definescha “la malsogna serba” (p.26), numnadamain l’odi ereditar encunter ils muslims dal Balcan, ils quals “infectain la terra serba” (p.16), e la persvasiun che “la Serbia saja ussa clamada ad als extirpar radicalmain, ina giada per adina, dal sulom balcanic” (p.16).

Ina guerra encunter in pitschen pievel
Quel maletg pauc legraivel vegn displaschaivlamain confirmà da la guerra che la Serbia maina dapi emnas en “sia” provinza dal Cosovo. “Milosevics Terror-Strategie in Kosovo”: Uschia in titel en la “Neue Zürcher Zeitung” dals 11 d’avust 1998. “Lebensmittel-Blockade gegen die Kosovo-Albaner”: Uschia in auter titel en la medema gasetta ils 20 d’avust. Tuts dus artitgels èn rapports suttascrits da “awy” il correspundent en il Balcan. In redactur da politica estra, segnond “msn”, scriveva gia ils 13 da zercladur en in commentari: “L’experientscha dals eveniments sanglentads en la Bosnia mussa che l’um ferm da la Serbia (...) chapescha cunzunt in linguatg, numnadamain la smanatscha d’applitgar la forza e, sche quai sto esser, il diever da lezza (...); i dà in dretg d’intervenziun legitimà moralmain.”

Il vest pudess gidar e na gida
L’uschenumnada cuminanza internaziunala n’agescha dentant betg en quest senn. Visitads da diplomats ed admoniziuns bainvulentas n’han gidà insumma nagut. Ils pajais dal vest na paran betg da vulair cumbatter las causas da la terrur, da las bandischadas e da la bloccada che Belgrad dovra encunter ina populaziun entira. La sort da quest pitschen pievel senza ieli, l’aur nair da noss temp, è segiramain relevant per la finanzas mundialas che la cupitga d’aczias e devisas en l’Asia ed en la Russia. L’idea da gidar muslims n’èn tuttina betg uschè populara en el vest. La pussanza la pli ferma ha auters quitads. La scriptura americana Erica Jong ha declerà al “Corriere della Sera”, la gronda gasetta da Milaun (21 d’avust 1998): “Entant ch’ins mora en il Cosovo ed en l’Irlanda, scriva il “New York Times” davart il tac sin il vestgì da la Monica.” Ils Stadis Unids èn indeblids per passa dus onns, perquai che lur president n’è betg bun da sa dumagnar sez. Plirs stadis federals e pliras citads grondas da l’America san smanatschar, dentant betg envers la Serbia, mabain envers las bancas svizras. La Gronda Bretagna procura per la pasch en l’Irlanda, segir ina chaussa che fa basegn, la Germania per sias elecziun naziunalas e las partidas politicas franzosas per sasezzas.
Ils Albanais dal Cosovo duain pia far il bain da sa laschar bandischar, fomentar e mazzar da la polizia e da l’armada serbas. En tschuncanta onns eriginsa in monument en memoria da las unfrendas, ed ans perstgisain tar ils survivents pertge che nus pudevan gidar e n’avain betg gidà.